[Foto’s] Polisie op soek na hiérdie ontsnaptesSthembiso Goodman Thole Langa. Foto: SAPD Die polisie in Nkandla, KwaZulu-Natal, is op soek na drie verhoorafwagtende gevangenes wat ŉ maand nadat hulle ontsnap het steeds op vrye voet is. Die polisie het in ŉ verklaring gesê Sipho Mthokozisi Simo Langa (29), Lindokuhle Bhodloza Manqele (22) en Sthembiso Goodman Thole Langa (29) het op 22 Februarie uit die Nkandla-streekshof ontsnap. Al drie was in die hof om op aanklag van moord te verskyn. “Nadat die hof verdaag het, is die drie beskuldigdes terug na die polisieselle vergesel. In die proses het hulle na bewering ontsnap,” het die polisie gesê. Die drie word daarvan beskuldig dat hulle Lindithemba Mxolisi Ndlovu (20) in April 2015 tydens ŉ rusie met ŉ skerp voorwerp doodgesteek het. Hulle is ŉ dag ná die moord in hegtenis geneem en is borgtog geweier. ŉ Saak van ontsnapping uit wettige aanhouding word deur die polisie ondersoek. Enigiemand met meer inligting oor waar die drie beskuldigdes hulself bevind, word versoek om konst. Bongiwe Nene by 073 232 1151 of Crime Stop by 08600 10111 te bel.